Ricardo Gómez Álvarez

Ricardo "Ritxar" Gómez Álvarez (Vigo, 1970), Galizian sortutako idazle eta musikagile gipuzkoarra da. Sortzaile gisa, gaztelaniaz idazten du literatura, eta musikagile gisa, euskarazko eta gaztelerazko musika proiektuetan egon da inplikatuta. Ciclos Iturgaiz izenarekin ere ezagun da, proiektu musikal hori gorpuzten duena Ritxar Gómez baita.

 Ibilbide musikala 
1990eko hamarkadatik, Gipuzkoako Goierriko zenbait proiektutan parte hartu izan du, elkarrekin harreman genealogikoa eta partaidetza dutenak, sarritan bere lagun Mikel Aizpuruarekin:

 Anímese Martínez (1994-1996)
 Elurretan (2003-2009)
 Nahiadance (2008)
 Ciclos Iturgaiz (2010-)

Azken proiektu honetan hitz eta musika egiten du Gómezek eta talde-izena bere marka pertsonala ere badela esan daiteke: izen hori erabiltzen du Twitterren eta liburuak auto-editatzeko orduan ere zigilu gisa erabili du.

Musika talde hauetan guztietan asmo transzendentalik gabeko pop zuzena eta jostalaria egin izan dute beti, Ciclos Iturgaizekin sarkasmoa eta umore beltza landu arte. Joera bera ikusten da, euskaraz baina ukitu naif-ago batekin, Kau Kori Kura proiektuan, zeinean Ritxar Gómezen lagun Mikel Aizpurua dagoen.

 Literatura 
Ritxar Gómezek bost eleberri argitaratu ditu.

 Gooolpe de vista (2016, Ciclos Iturgaiz autoediciones)
 El fin justifica los miedos (2018, Ciclos Iturgaiz autoediciones)
 Los crímenes de la Vuelta 83 (2020, Antipersona)
 Bicis drogas oficinas (2022, Libros.com)
 Patria, la buena (2025, Autsaider Comics)

Lehenak eta hirugarrenak elementu komunak dituzte: 1980ko hamarkadako giroa, musika, kirol gertakari benetakoak eta haiekin lotutako fikzio politiko eroak. 2018kak berriz, ustez Makiavelorena den esaldi bati buelta emanez, zerikusi gehiago du euskal industria handiaren erretratu fiktizio bat ematearekin; Ritxar Gomezek, CAF-en lan egiten duelarik, barrutik ezagutzen du esparru korporatibo hori, eta sarkasmoz eta umore beltzez marrazteko aitzakia ematen dio horrek.

 Erreferentziak 

Kategoria:Galiziako musikagileak
Kategoria:Gipuzkoako musikagileak
Kategoria:Gipuzkoako abeslariak
Kategoria:Galiziako musikagileak
Kategoria:Galiziako idazleak
Kategoria:Gaztelaniazko idazleak
Kategoria:Ordiziako idazleak
Kategoria:Vigoarrak